Колата на музейния шеф в Петрич осъмна със забита кирка на тавана
Тази сутрин кола на директора на Историческия музей в Петрич Сотир Иванов осъмна със забита кирка на тавана, точно над шофьорското място. Колата била паркирана на служебния паркинг встрани от сградата на Община Петрич. „Преди 2 години с помощта на мой приятел закупихме този „Форд Орион“, модел 1991 година специално за моите ежедневни служебни посещения на обектите „Самуилова крепост“ и „Хераклея Синтика“, които са на километри извън града. Колата не е служебна, води се частна на мое име. С нея редовно возя и служители на музея до тези обекти, както стана и вчера. Около 17:30 часа върнах от „Самуилова крепост“ музейни работници и паркирах колата на служебния паркинг встрани от Общината. Днес сутринта в 7 часа отидох да я взема, за да возя отново колегите за „Самуилова крапост“ и я намерих със забита кирка на тавана. Веднага се обадих на 112. Полицейските служители веднага дойдоха и извършиха оглед на мястото, иззеха и записите от охранителните камери, монтирани на фасадата на общината“, разказва музейният шеф. Според записите на камерите посегателството е станало в 02,10 часа. В полицията са съобщили на директора на музея, че имат улика, по която вече работят. За последните няколко седмици това е третото покушение срещу „Форда“ на Сотир Иванов. Преди това злосторници срязали гумите и сипали захар в резервоара на возилото. Предишните два пъти колата е била паркирана пред дома му, а камери там няма. През последните дни били атакувани още две коли - неизвестни срязали гумите на леките автомобили на служител на музея и на семейната кола на друг служител.   Сотир Иванов изказва съмнения за евентуални извършители на посегателствата по-скоро към свои бивши колеги от музея, които преди 2 години кметът на Петрич уволни за несправяне с работата, отколкото като отмъщение на иманяри: „Нямам никакви доказателства, нека полицията да си свърши работата, но по-скоро съмненията ми за вандаствата отиват към емоционални реакции на уволнените бивши музейни служители, отколкото на иманяри. Въпреки, че в началото на месеца с помощта на полицията на „Хераклея Синтика“ открихме ценна мраморна плоча с надгробен надпис, подготвена от иманяри за изнасяне в чужбина не вярвам по този начин те да си отмъщават. За последните две години над 38 000 туристи са посетили с един комбиниран билет 4-те обекта на Историческия музей – къщата на баба Ванга в Петрич, Хераклея Синтика, Самуилова крепост и експозицията в самия музей. А това означава над 65 000 лева приходи за музея, което досега никога не се е случвало. Само в последните празнични 4 дни над 4 000 туристи от цял свят посетиха обектите на музея... индонезийци и иранци имаше, даже. Възможно е тези резултати да са в основата на емоционалната реакция на вандалите“, завърши накрая Сотир Иванов, директор на Историческия музей в Петрич.   E79 News; Снимки: struma24.com